Mala neovisna tvrtka Hello Games razvila je novi sci-fi naslov No Man’s Sky (Ničije nebo), u kojoj ima toliko planeta da bi Vam bilo potrebno 5 milijardi godina, bez pauze za WC, da svakog od njih pronađete. A ima ih 18 446 744 073 709 551 616. Osim očitih ograničenja – poput vašeg bijedno kratkog životnog vijeka, predviđanje da će Sunce za 4,6 milijardi godina sagorjeti, znači da vaša potraga nikad neće biti privedena kraju.

Svaki od 18 trilijuna planeta, generiranih od strane algoritamskog sustava programiranja razvijenog od strane inženjera Hello Gamesa, potpuno je jedinstven i može se u cijelosti obići. Smješteni u svojoj maloj naoružanoj svemirskoj letjelici, možete projuriti planetom i baciti površan pogled ili možete usporiti i obići njegove planine, oceane, spilje i, naravno, dinosaure, te prikupiti plemenite materijale pomoću kojih ćete produžiti vrijeme svog putovanja svemirom. Virtualni prostor svakog pojedinog planeta velik je kao cjelokupno područje igranja većine dosadašnjih video igara, i kako je napisao Simon Parkin u časopisu MIT Technology Review, kvaliteta svjetla na svakoj planeti bit će određena prema boji svjetlosti Sunca u svakom pojedinom solarnom sustavu.

„Pokušavamo raditi stvari kakvih dosada nije bilo”, rekao je osnivač tvrtke Hello Games, Sean Murray. „U nijednoj igri dosada nije bilo moguće sletjeti na planet koji doista ima veličinu planeta, pripadajući život, ekologiju, jezera, spilje, vodopade i kanjone, a zatim, savršenim uzletom, vinuti se u stratosferu do idućeg mjesta za istraživanje. To je ogroman izazov.”

Tim je kao pomoćnu radnu snagu angažirao vojsku automatiziranih računalnih botova za katalogiziranje planeta, koje su programirali tako da posjete svaki planet s kojim se sretnu i pritom detektiraju vizualne pogreške. Taj sustav omogućuje timu da provjeri algoritme igre, primjerice, ako je proizveden prevelik broj planeta istog tipa, neki od njih bit će izbačeni.

No Man’s Sky (Ničije nebo) bit će vani iduće godine za PS4 i osobna računala.

Izvor: MIT Technology Review, IGN